**Abhisit Vejjajiva** (thaiksi อภิสิทธิ์ เวชชาชีวะ, [apʰisit wetɕʰatɕʰiwa], s. 3. elokuuta 1964 Newcastle upon Tyne, Iso-Britannia) on thaimaalainen poliitikko ja demokraattisen puolueen (thaiksi พรรคประชาธิปัตย์, *Phak Prachathipat*) johtaja vuodesta 2005. Hän toimi Thaimaan pääministerinä vuosina 2008–2011.

Tausta
------

Abhisit syntyi Britanniassa. Hänen molemmat vanhempansa ovat lääketieteen tohtoreita, ja hän on opiskellut Etonissa ja Oxfordin yliopistossa filosofiaa, politiikkaa ja taloustieteitä. Abhisitilla on sekä Britannian että Thaimaan kansalaisuus.

Abhisit aloitti poliittisen uransa vuoden 1991 vallankaappauksen jälkeisen sotilasjuntan hallituksen terveysministerinä. Vuonna 1992 hänet valittiin Bangkokista Demokraattisen puolueen parlamenttiedustajaksi. Abhisit pyrki puolueen johtoon 2001, jolloin valituksi tuli veteraanipoliitikko Banyat Bantadtan. Puolue kuitenkin hävisi vuoden 2005 vaalit Thaksin Shinawatran Thai Rak Thai -puolueelle, jolloin Banyat erosi ja Abhisit nousi puolueen johtoon.

Pääministerinä
--------------

Abhisit valittiin Thaimaan 27. pääministeriksi 15. joulukuuta 2008, ja kuningas vahvisti hänen nimityksensä kaksi päivää myöhemmin.

### Pääministerin vastaiset mielenosoitukset

*Pääartikkeli: Thaimaan mielenosoitukset 2010*
Maaliskuussa 2009 entinen pääministeri Thaksin Shinawatra väitti valtakunnanneuvoston puheenjohtaja kenraali Prem Tinsulanondan olleen vuoden 2006 sotilasvallankaappauksen takana, ja että tämä ja neuvoston jäsenet Surayud Chulanont ja Chanchai Likhitjittha päättivät yhdessä armeijan kanssa nostaa Abhisitin pääministerin virkaan. Abhisit kiisti syytökset, mutta sadat tuhannet mielenosoittajat astuivat kaduille vaatimaan Abhisitin, Premin, Surayudin ja Chanchain eroa.

UDD:n johtamat mielenosoitukset uhkasivat estää ASEANin huippukokouksen Pattayalla. Hillitäkseen mielenosoitusten tehoa Abhisit julisti huippukokouspäivän (10. huhtikuuta) yleiseksi vapaapäiväksi, jolloin thaimaalainen uudenvuoden juhla, Songkran, venyi kuusipäiväiseksi. 11. huhtikuuta Abhisit julisti vain muutaman tunnin kestäneen poikkeustilan Pattayalle ja Chonburiin, koska punapaitaiset mielenosoittajat olivat tunkeutuneet ASEANin huippukokoushotelliin ja tehneet kokouksen jatkamisen mahdottomaksi. Seuraavana päivänä Abhisit julisti poikkeustilan suur-Bangkokin alueelle vastauksena jännittyneeseen tilanteeseen hallituksen ja sitä vastustavien mielenosoittajien välillä.

Pääministeriä ja hallitusta vastustavat punapaidat aloittivat uudet mielenosoitukset maaliskuussa 2010. He vaativat parlamentin alahuoneen hajottamista ja uusien vaalien järjestämistä välittömästi. Rauhallisesti sujuneet mielenosoitukset muuttuivat väkivaltaisiksi 10. huhtikuuta 2010. 23 ihmistä kuoli noin 800 loukkaantui.

Lähteet
-------

1. ↑  Oppositiojohtajasta Thaimaan pääministeri *Iltalehti*.  15.12.2008. Alma Media Oyj. Viitattu 27.12.2021.
2. ↑  Oppositiojohtajasta Thaimaan pääministeri *Uutiset*.  15.12.2008. Turun Sanomat. Viitattu 16.12.2008.
3. ↑   Bangkok Post: King endorses Abhisit as PM (17.12.2008), haettu 19.12.2008 "His Majesty the King endorsed Abhisit Vejjajiva as Thailand's 27th Prime Minister on Wednesday evening."
4. ↑  Telegraph UK: Thai protesters bring Bangkok to a halt (8.4.2009), haettu 12.4.2009"The demonstrators were followers of Thaksin Shinawatra, the former prime minister, who has accused the privy council president, Gen Prem Tinsulanonda, 88, of masterminding a 2006 coup that deposed his government."
5. ↑   Guardian: Thailand PM declares Bangkok state of emergency (12.4.2009), haettu 12.4.2009"Armoured vehicles were reported to be on the streets of Bangkok today after Thailand imposed a state of emergency in its capital and surrounding areas. The decision by the prime minister, Abhisit Vejjajiva, comes a day after anti-government protesters swarmed into a hotel hosting an Asian summit, forcing its cancellation."

Aiheesta muualla
----------------

* Kuvia tai muita tiedostoja aiheesta **Abhisit Vejjajiva** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Australia

 |
|  |
| Henkilöt | 
* Trove

 |
|  |
| Muut | 
* IdRef

 |

 |